ตลาดหุ้นยุโรปเปิดตลาดแดนบวก คลายวิตกแบงก์อิตาลี
ตลาดหุ้นยุโรปเปิดตลาดแดนบวก คลายวิตกแบงก์อิตาลี
23 ธ.ค. 2559

ตลาดหุ้นยุโรปเปิดตลาดวันนี้ปรับตัวสูงขึ้น ภายหลังจากที่นักลงทุนคลายความกังวลเกี่ยวกับสถานการณ์ของภาคธนาคารอิตาลี โดยดัชนี Stoxx Europe 600 เปิดบวก 0.1% แตะ 360.02 ส่วนดัชนี CAC-40 ตลาดหุ้นฝรั่งเศสเปิดวันนี้ที่ 4,837.41 จุด เพิ่มขึ้น 2.78 จุด, +0.06% ดัชนี DAX ตลาดหุ้นเยอรมันเปิดที่ 11,477.23 จุด เพิ่มขึ้น 21.13 จุด, +0.18%
คณะรัฐมนตรีอิตาลีได้อนุมัติเงินช่วยเหลือภาคธนาคาร ซึ่งรวมถึง Banca Monte dei Paschi di Siena (BMPS) ธนาคารรายใหญ่อันดับ 3 ของประเทศ
นายเปาโล เจนติโลนี นายกรัฐมนตรีอิตาลีกล่าวว่า รัฐบาลของเขาได้อนุมัติเงินช่วยเหลือภาคธนาคารของอิตาลีซึ่งกำลังประสบปัญหา เป็นวงเงิน 2.0 หมื่นล้านยูโร
ความเคลื่อนไหวดังกล่าวมีขึ้นหลังจากที่ธนาคาร BMPS ไม่สามารถหานักลงทุนที่จะเข้าซื้อหุ้นของทางธนาคาร ตามแผนการระดมทุน 5 พันล้านยูโร (5.2 พันล้านดอลลาร์) โดยเส้นตายในการเสนอขายหุ้นของธนาคารได้สิ้นสุดลงเมื่อวานนี้ เวลา 14.00 น.ตามเวลาท้องถิ่น หรือ 20.00 น.ตามเวลาไทย
สำหรับข้อมูลเศรษฐกิจที่ได้มีการเปิดเผยแล้วในวันนี้ สถาบันวิจัย GfK ของเยอรมนีเปิดเผยว่า ดัชนีความเชื่อมั่นผู้บริโภคเยอรมันประจำเดือนม.ค. 2560 ขยับขึ้นสู่ระดับ 9.9 จากระดับ 9.8 ในเดือนธ.ค. 2559 อันเนื่องมาจากแนวโน้มเศรษฐกิจและตลาดแรงงานที่แข็งแกร่ง
ก่อนหน้านี้ นักวิเคราะห์คาดการณ์ว่า ดัชนีความเชื่อมั่นผู้บริโภคเดือนม.ค.จะทรงตัวที่ 9.8